Rahumäe põhikoolis on enam kui kümneaastane praktika küsida nii õpilaste kui ka vanemate arvamust ja hinnanguid kooli ja õppetöö kohta. Eelkooli vanemaid oleme küsitlenud viimasel kolmel aastal (2005, 2006, 2007). Enamike vanemate ootused on seotud just tutvumisega kooliga, tutvumisega õpetajate ja tulevaste klassikaaslastega, koolikeskkonnaga harjumisel ja koolivalmiduse suurendamisel. Laps, kes on tuttav koolimaja ja sealsete inimestega, teab, mida kujutab endast tunni kord ja õppetöö, ei tunne hirmu kooli ees. Selle kõrval oodati erinevate oskuste (lugemine, kirjutamine, arvutamine) omandamist ja arendamist. Palusime vanematel ka hinnata, kas ja milles nad näevad oma lapse arengut eelkooli mõjul. Iga aastaga on kasvanud nende vanemate hulk, kes väidavad, et nende laps on hakanud paremini teistega arvestama, on omandanud suhtlemisoskusi, on muutunud kohusetundlikumaks, korralikumaks ja enesekindlamaks, kasvanud on huvi õppimise vastu. Kokkuvõttes on lapsel kujunenud positiivne häälestatus kooli suhtes. Lisaks parem lugemis-, kirjutamis- ja arvutamisoskus. Kindlasti huvitab vanemaid ka see, mis saab eelkooli lõpetanud lastest sügisel. Sel kevadel lõpetanud eelkoolikutest alustas ligi 90% Rahumäe põhikooli esimese klassis; 10% lastest, kes tegid katseid lisaks kesklinna koolides, said sinna sisse ja alustavad oma kooliteed juba seal.